ΚΑΝΟΝΙΣΜΟΣ (ΕΟΚ) αριθ. 447/68 ΤΟΥ ΣΥΜΒΟΥΛΙΟΥ της 9ης Απριλίου 1968 περί θεσπίσεως των γενικών κανόνων επεμβάσεως κατ' αγορά στον τομέα της ζάχαρης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 1009/67/ΕΟΚ του Συμβουλίου της 18ης Δεκεμβρίου 1967 περί κοινής οργανώσεως των αγορών στον τομέα της ζάχαρης(1), και ιδίως το άρθρο 9 παράγραφος 7 και το άρθρο 10 παράγραφος 2,

την πρόταση της Επιτροπής,

Εκτιμώντας:

ότι το άρθρο 9 παράγραφος 1 του κανονισμού αριθ. 1009/67/ΕΟΚ προβλέπει μέτρα παρεμβάσεως κατά αγορά για μερικές ζάχαρες-

ότι, για λόγους κοινής διοικητικής λειτουργίας, πρέπει να προβλεφθεί ότι η προσφορά παρεμβάσεως θα γίνεται γραπτώς-

ότι η λήψη κοινοτικών μέτρων παρεμβάσεως επιβάλλει την ανάληψη της ζάχαρης από τους οργανισμούς παρεμβάσεως σ' ένα συγκεκριμένο τόπο- ότι πρέπει γι' αυτό να ορισθεί ότι η ανάληψη γίνεται για ζάχαρες που ευρίσκονται σε εγκεκριμένο κατάστημα κατά τη στιγμή της προσφοράς- ότι η έγκριση για το κατάστημα δίδεται κατά τρόπο που ορίζεται σύμφωνα με τη διαδικασία που προβλέπεται από το άρθρο 40 του κανονισμού αριθ. 1009/67/ΕΟΚ-

ότι η εφαρμογή του καθεστώτος παρεμβάσεως αφορά ζάχαρες κατασκευσμένες από τεύτλα ή ζαχαροκάλαμα που έχουν συλλεγεί στη Κοινότητα- ότι, επί πλέον, ο τίτλος III του κανονισμού αριθ. 1009/67/ΕΟΚ προβλέπει εγγύηση τιμής και διαθέσεως μόνο για κατασκευές που απολαύουν βασικής ποσοστώσεως- ότι επομένως για να ληφθεί υπόψη η αρχή αυτή πρέπει η παρέμβαση να περιορισθεί σ' αυτούς τους κατασκευαστές-

ότι η πώληση ζαχάρεων που κρατούνται από οργανισμούς παρεμβάσεως πρέπει να γίνεται μεταξύ των αγοραστών της Κοινότητος χωρίς διάκριση και με τους πιο οικονομικούς δυνατούς όρους- ότι το σύστημα της δημοπρασίας επιτρέπει γενικά την επίτευξη αυτών των σκοπών- ότι για ν' αποφευχθεί η διάθεση της ζάχαρης να γίνεται υπό δυσμενείς συνθήκες αγοράς, πρέπει να υποβάλλεται η δημοπρασία σε προηγούμενη άδεια που χορηγείται σύμφωνα με τη διαδικασία που προβλέπει το άρθρο 40 του κανονισμού αριθ. 1009/67/ΕΟΚ- ότι, για τους ίδιους λόγους, είναι σκόπιμο να απορρίπτεται κατά τη δημοπρασία κάθε προσφορά που δεν φαίνεται ν' ανταποκρίνεται στις πιο ευνοϊκές δυνατότητες πωλήσεως-

ότι μερικές όμως ιδιαίτερες καταστάσεις δυνατόν να καθιστούν πρόσφορη τη χρήση διαδικασιών διαφορετικών από τη δημοπρασία- ότι πρέπει επομένως ν' αντιμετωπισθεί η θέσπιση των διαδικασιών αυτών σύμφωνα με τις διατάξεις του άρθρου 40 του κανονισμού αριθ. 1009/67/ΕΟΚ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η προσφορά της παρεμβάσεως γίνεται γραπτώς προς τον οργανισμό παρεμβάσεως του Κράτους Μέλους του παραγωγού ζάχαρης στο έδαφος του οποίου η προσφερόμενη ζάχαρη ευρίσκεται κατά τη στιγμή της προσφοράς.

2. Δύναται ν' αναληφθεί μόνο η ζάχαρη που ευρίσκεται κατά τη στιγμή της προσφοράς σε κατάστημα εγκεκριμένο.

Η έγκριση δίδεται από την αρμόδια αρχή του Κράτους Μέλους.

Άρθρο 2

Ο οργανισμός παρεμβάσεως αγοράζει τη ζάχαρη μόνο όταν προσφέρεται από τον δικαιούχο βασικής ποσοστώσεως.

Άρθρο 3

1. Η πώληση της ζάχαρης που αγοράζεται από τον οργανισμό παρεμβάσεως γίνεται με δημοπρασία.

2. Η δημοπρασία υπόκειται σ' έγκριση. Μετά την παροχή της εγκρίσεως, ορίζονται οι όροι της δημοπρασίας και, ιδίως, ο προορισμός της προς διάθεση ζαχάρης.

3. Οι όροι της δημοπρασίας πρέπει να εξασφαλίσουν την ισότητα συμμετοχής και μεταχειρίσεως σε κάθε ενδιαφερόμενο, όποιος και αν είναι ο τόπος εγκαταστάσεώς του στην Κοινότητα.

Άρθρο 4

1. Στην περίπτωση που οι όροι της δημοπρασίας δεν προβλέπουν ελάχιστη τιμή προσφοράς, αυτή καθορίζεται κατά τη διαδικασία που προβλέπεται στο άρθρο 40 του κανονισμού αριθ. 1009/67/ΕΟΚ, μετά τη λήψη των προσφορών.

2. Η ελάχιστη αυτή τιμή ορίζεται μετά την εξέταση των προσφορών, λαμβανομένων υπόψη των συνθηκών της αγοράς, των δυναμένων να προβλεφθούν δυνατοτήτων διαθέσεως και του κόστους εξαγωγής των εν λόγω ποσοτήτων.

3. Οι προσφορές που είναι κατώτερες της ελάχιστης τιμής προσφοράς απορρίπτονται από την αρχή που ενεργεί τη δημοπρασία.

Άρθρο 5

Εάν ιδιαίτερες καταστάσεις το καθιστούν αναγκαίο, διαδικασίες πωλήσεως διαφορετικές από τις προβλεπόμενες στο άρθρο 3 δύνανται να προσδιορισθούν σύμφωνα με τη διαδικασία που προβλέπεται από το άρθρο 40 του κανονισμού αριθ. 1009/67/ΕΟΚ.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 9 Απριλίου 1968.

Για το Συμβούλιο

Ο Πρόεδρος

E. FAURE

(1) ΕΕ αριθ. 308 της 18.12.1967, σ. 1.